Številka: 4301-68/2023-2560/2

Datum: 11. 10. 2023

**Načrt za izvajanje SPRS 2050 do leta 2034**

projektna naloga

# Predmet projektne naloge

Državni zbor Republike Slovenije je 28. 6. 2023 sprejel Resolucijo o Strategiji prostorskega razvoja 2050 (ReSPRS50) (Ur. l. RS št. 72/2023) (v nadaljevanju Strategija). V skladu z določbami 6. odstavka 73. člena ZUREP-3, mora ministrstvo v šestih (6) mesecih po sprejetju pripraviti načrt, v katerem se za desetletno obdobje opredelijo prednostne naloge in odgovorni organi za izvajanje Strategije za posamezna območja ali dejavnosti.

Predmet te projektne naloge je priprava **predloga** **Načrta za izvajanje SPRS 2050 do leta 2034** (v nadaljevanju Načrt).

# Izhodišče naloge

Načrt je dokument, ki za 10 letno obdobje opredeli prednostne naloge in ukrepe/aktivnosti za njihovo izvedbo na področju prostorskega razvoja ter opis, pričakovanega rezultat izvedbe ukrepa/aktivnosti, odgovorne organe - nosilce ukrepov/aktivnosti, finančne in kadrovske vire, časovne okvire za njihovo izvedbo ter način spremljanja napredka pri izvajanju ukrepa/aktivnosti~~.~~. Dokument sprejme Vlada RS~~.~~

Načrt operacionalizira določila Strategije, ki določa dolgoročne strateške cilje države in usmeritve razvoja dejavnosti v prostoru. Strategija vsebuje vizijo prostorskega razvoja države, dolgoročne cilje s prioritetami in koncept prostorskega razvoja ter usmeritve za doseganje ciljev. Temeljne usmeritve so pripravljene za dolgoročno obdobje do leta 2050.

Prioritetne naloge in ukrepi za izvajanje Strategije, ki jih bo opredelil Načrt, morajo neposredno nasloviti cilje Strategije, ki so:

* C1 – vzpostaviti ustrezne razmere za prehod v podnebno nevtralno družbo
* C2 – doseči mednarodno konkurenčnost slovenskih mest
* C3 – zagotoviti kakovost življenja na urbanih in podeželskih
* C4 – okrepiti prostorsko identiteto
* C5 – izboljšati odpornost in prilagodljivost prostora na spremembe

Pri tem pa upoštevati že identificirane ključne prostorsko razvojne izzive, ki so:

* učinki demografskih sprememb
* pričakovani vplivi podnebnih sprememb
* oskrbo z energijo in prehod v podnebno nevtralno družbo
* globalizacija gospodarstva
* digitalizacija in razvoj informacijsko-komunikacijskih tehnologij
* krepitev vloge mest
* zmanjševanje naravne ohranjenosti, biotske raznovrstnosti in krajinske pestrosti
* zmanjševanje prepoznavnosti naselij in krajine
* ter povezovanje v čezmejnem in širšem makroregionalnem okviru.

Prednostne naloge in ukrepi /aktivnosti morajo slediti paradigmi prostorske kohezije ter biti prilagojene prostorskim značilnostim posameznih območij – načelo celovitega pristopa na območje (npr. urbanim območjem, različnim vrstam podeželskih območij). Posamezne naloge in ukrepi/aktivnosti morajo temeljiti na načelu usklajenosti javnih politik ter omogočati sinergijske učinke v prostoru.

# Vsebina javnega naročila

**3.1 Načrt za izvajanje SPRS 2050**

Načrt za izvajanje Strategije vključuje pravne podlage, namen in izhodišča, izbrana prednostna področja in območja z utemeljitvijo ter določitev (prioritizacijo) prednostnih nalog in ukrepov/aktivnosti, izhajajoč iz njihovih pričakovanih vplivov na kakovost življenja prebivalcev, na reševanje ključnih razvojno prostorskih izzivov različnih vrst območij, na prilagajanje prostora na učinke prostorskih izzivov ter povečevanje prostorske odpornosti za podnebne spremembe. Za posamezne prednostne aktivnosti in ukrepe se navede tudi časovni okvir izvedbe ukrepa/aktivnosti, nosilce in finančna sredstva. V okviru posameznih prednostnih nalog se pričakuje opredelitev različnih vrst ukrepov/aktivnosti, kot so npr. raziskave, izobraževanja, predlogi sprememb predpisov, vključevanje prostorskih usmeritev v sektorska področja (npr. prostorska identiteta), predlogi izvedb prostorskih ureditev, priprava smernic, priporočil in priročnikov, priprava baz podatkov, razvoja kazalnikov, predlogi ukrepov kohezijske politike, predlogi dopolnitev sektorskih instrumentov, ukrepi/aktivnosti s področja digitalizacije, ozaveščevalne aktivnosti in podobno.

Strategija navaja ključne prostorsko razvojne izzive, med njimi demografske in podnebne spremembe, oskrbo z energijo, globalizacijo, vlogo mest, stanje biotske raznovrstnosti, upad krajinske in naselbinske prepoznavnosti ter čezmejno povezovanje. Glede na geografski položaj Slovenije med Alpami, Jadranskim morjem in Panonski nižino ter povečevanje izjemnih dogodkov in temperature zraka, ter pretekle in nedavne dogodke kot posledica podnebnih sprememb kot ključen izziv do 2034 ocenjujemo okrepitev prostorske odpornosti obstoječega urbanega sistema, grajene strukture (mest in drugih naselij ter infrastrukture) ter krajinskih in naravnih sistemov, ki prispevajo k prilagajanju in krepitvi prostorske odpornosti.

Prednostne naloge in ukrepi/aktivnosti, ki naslavljajo več ciljev Strategije, integralno rešujejo krepitev odpornosti zaradi podnebnih sprememb ali sočasno omogočajo reševanje več opredeljenih prostorsko razvojnih izzivov,se opredelijo kot prednostne.

**3.2 Spremljanje izvajanja Načrta**

V predlogu Načrta se opredeli tudi predlog načina spremljanja napredka izvajanja načrta in sicer: spremljanje izvedbe posameznih ukrepov/aktivnosti ter spremljanje učinkov ukrepov/aktivnosti na doseganje ciljev Strategije. Predlog naj bo pripravljen na način, da je mogoča njegova vključitev v poročilo o prostorskem razvoju, ki se skladno z ZUREP-3 pripravi~~l~~ na štiri leta. Naslednje poročilo je predvideno v letu 2025.

Izvajalec naloge skozi celoten proces izvajanja naloge redno poroča naročniku o napredku priprave načrta. Poročanje je lahko ustno na sestanku ali pisno, o dogovorih na sestankih se pripravijo kratke zabeležke.

**3.3 Vključevanje strokovne javnosti in deležnikov**

Predlogi ukrepov/aktivnosti se pripravijo v sodelovanju z nosilci urejanja prostora, strokovno javnostjo ter drugimi/zainteresiranimi deležniki. Njihovo vključevanje v proces priprave predlogov lahko poteka na različne načine (npr. sestanki, delavnice, intervjuji in podobno). V sklopu izvajanja naloge se izvede javni posvet, kjer se predstavi osnutek načrta za izvajanje SPRS 2050. Izvajalec zagotovi organizacijo in koordinacijo dogodka v Ljubljani (vključno z najemom prostora in opremo ter odmorom za kavo med dogodkom) ter nadzor nad izvedbo; pripravi vabilo in prijavnico, zbira prijave in jih obdeluje v skladu z Zakonom o varstvu osebnih podatkov; zbere in obdela pripombe s posveta. Pri izvedbi posveta je izvajalec dolžan upoštevati vrednosti stroškov reprezentance po Uredbi o stroških reprezentance in Zakon o varstvu osebnih podatkov.

**4. Usklajevanje vsebin in izvedba naloge**

Izvajalec naloge je dolžan pri izdelavi načrta sodelovati z ministrstvom, Direktoratom za prostor in graditev, kot naročnikom naloge. Sodelovanje obsega zlasti usklajevanje vsebinskih izhodišč za pripravo načrta, vsebine načrta ter sprotno preverjanje strokovnih vprašanj. Izvajalec opravlja potrebno usklajevanje samostojno in na lastno pobudo ali na pobudo naročnika. Predvideni so najmanj štirje sestanki z naročnikom (uvodni sestanek ob prevzemu naročila, po en sestanek ob oddaji posameznih mejnikov) ter v vseh fazah usklajevanja vsebin z zunanjimi deležniki (resorji - ministrstva in drugi organi državne uprave, regionalne razvojne agencije, občine, združenje občin, javnost).

**5. Pričakovani rezultati naloge**

Rezultat nalogepredlog Načrta za izvajanje SPRS 2050 do leta 2034 v obliki in vsebin, primerni za posredovanje v sklepno medresorsko usklajevanje in vladno proceduro.

# 6. Terminski načrt aktivnosti

Predvideni čas za izvedbo nalog po tem javnem naročilu je 6 mesecev od podpisa pogodbe.

Naloge se izvedejo v 3 fazah:

**Faza 1:** **najkasneje 2 meseca od sklenitve pogodbe;** priprava prvega osnutka načrta za izvajanje SPRS 2050 do leta 2034

Ministrstvo je, glede na vsebino Resolucije o Strategiji prostorskega razvoja 2050, v letu 2021 že pripravilo prvi nabor aktivnosti in ukrepov za izvajanje, ki pa ga je treba glede na sprejeto verzijo dokumenta dopolniti, aktivnostim in ukrepom pa pripisati pričakovane rezultate oz. orodje /inštrument za izvajanje, nosilce in oceno potrebnih finančnih sredstev. Opredeliti je treba prioriteto posameznih ukrepov/aktivnosti in pa kazalnik za spremljanje uspešnosti.

**Faza 2:** **najkasneje 4 mesece od sklenitve pogodbe**; priprava osnutka Načrta za izvajanje SPRS 2050 do leta 2034

Gradivo prve faze je namenjeno prvi medresorski razpravi, ki vključuje predstavitve, usklajevalne sestanke in javni posvet. V sodelovanju z naročnikom, izvajalec zagotovi vsebinska gradiva za razpravo, izvedbo razprave, obdelavo pripomb in pripravi stališča do pripomb in predlogov ter v skladu s tem izdela osnutek Načrta za izvajanje SPRS 2050 do leta 2034. V sklopu te faze se zagotovi do 10 sestankov z resorji, združenji občin in strokovnimi združenji ter en javni posvet v Ljubljani.

**Faza 3:** **najkasneje šest mesecev od sklenitve pogodbe**; priprava predloga Načrta za izvajanje SPRS 2050 do leta 2034

V tretji fazi se izdelani osnutek medresorsko in z drugimi relevantnimi deležniki uskladi na usklajevalnih sestankih, predvidoma do 10. Na podlagi usklajevalnih sestankov in v skladu z navodili naročnika, izdelovalec pripravi predlog Načrta SPRS 2050 do leta 2034 v obliki in vsebini, primerni za posredovanje sklepno medresorsko usklajevanje in vladno proceduro.

**7. Tehnične zahteve**

Izvajalec pripravi zaključena gradiva posamezne faze naloge v celoti, kar vključuje: besedilo, lahko pa tudi tabele, grafe in slike oziroma ilustracije. Naročniku jih posreduje v fizični in digitalni obliki. Oddano gradivo mora biti pripravljeno na način, ki naročniku neposredno omogoča oblikovanje in urejanje besedila. Gradivo mora biti oddano v MS Word formatu, s tabelami, grafi in slikami oziroma ilustracijami v resoluciji, ki omogoča nadaljnjo obdelavo. Tabele, grafi in slike oziroma ilustracije morajo biti oddane tudi ločeno v ustreznih digitalnih formatih, ki omogočajo reprodukcijo in objavo na spletni strani.

**8. Avtorske pravice**

Za izdelke, ki nastanejo v okviru izvajanja te pogodbe in imajo značaj avtorskega dela, se materialne avtorske pravice s prevzemom izdelka neizključno prenesejo na uporabnika pogodbenega dela, prostorsko in časovno neomejeno, in sicer pravica do reproduciranja sestavnih delov ali celote stvaritve, pravica prevoda, prilagoditve, priredbe oziroma drugačne predelave ter reproduciranja teh predelav in pravica distribucije v okviru javnega sektorja, v katerikoli obliki. Prenesena avtorska pravica naročniku omogoča, da lahko komurkoli naroči obdelovanje, predelovanje, nadgrajevanje in vzdrževanje izdelka, ki je predmet te pogodbe. Uporabnik pogodbenega dela lahko avtorska dela, ki so predmet te pogodbe, uporablja brez omejitev, ves čas trajanja avtorske pravice in za vse primere. Uporabnik pogodbenega dela ima pravico, da za potrebe javne uprave, pravice, ki jih je pridobil na podlagi te pogodbe, prenaša na tretje osebe, ne da bi za to potreboval soglasje avtorja in ne da bi za tak prenos avtorskih pravic moral avtorju izplačevati kakršnokoli dodatno plačilo.

**9. Zagotovljena sredstva in način plačila**

Pogodbena vrednost ne sme presegati predpisanih mejnih vrednosti za evidenčna javna naročila.

Pogodbena vrednost se izplača po izvedeni in s strani naročnika potrjeni posamezni fazi projekta, na način kot je določeno v pogodbi.

Pripravili:

mag. Lenča Humerca Šolar

Blanka Bartol

mag. Tomaž Miklavčič